પણ એક દિવસ કૌતુક થયું. બપોરના ત્રણેક વાગે એક મોટર આવીને બસસ્ટૅન્ડ પાસે ઊભી રહી. ગાડીમાંથી ઊતરીને રૂમાલ વડે ચશ્માં સાફ કરતી અને મોઢા પરનો પરસેવો લૂછતી એક વ્યક્તિ હૉટેલ તરફ આગળ વધી. જ્યારે બહુ થાક લાગ્યો હોય અને ચા પીવાની તલપ લાગી હોય, ત્યારે ચા પીવા મોટી હૉટેલમાં જવા કરતાં નાની હાટડી કે ઝાડની નીચે ઊભેલ લારીમાંથી ચા પીવાની મજા ઓર જ છે, આથી મોટરમાંથી ઊતરેલ શેઠ વલકુભાની હૉટેલ કરતાં દામોદરની હૉટેલ તરફ આગળ વધ્યા. સોનેરી ફ્રેમનાં ચશ્માં, ગળામાં સોનાની ચેન, આંગળી ઉપર વીંટી, પાછળ શેઠાણી પણ ચાલ્યા આવે છે.